runetrust/blame-folketinget-dk huggingface dataset:
Sikandar Siddique (UFG), 2021-03-02:
Lige nu befinder danske børn sig i al-Roj- og al-Hol-lejrene.
Disse børn vokser op, som intet barn bør vokse op, nemlig i en fangelejr.
Frie Grønne mener, at børn aldrig skal bøde for deres forældres handlinger.
Men det er netop, hvad de danske børn i de syriske fangelejre gør lige nu.
Vi kan fralægge os ansvaret og kigge den anden vej eller netop tage ansvaret og hente de børn hjem til Danmark, uanset hvor uenige vi er i deres forældres gerninger og handlinger.
At lade danske børn leve under livsfarlige forhold i et både fysisk og psykisk farligt miljø tenderer børnemishandling fra den danske regerings side.
I en artikel fra DR kunne man for nylig læse om en 4-årig dansk pige, som i sit korte liv allerede har fået ptsd – et barn på 4 år har fået ptsd – og vi hentede hende ikke hjem for længst.
Det er ikke kun morens ansvar, men også den danske stats, som har ladet det ske.
I artiklen fra DR kan man også læse, hvordan den 4-årige pige og de andre børn vokser op under forhold med forurening, traumatiske forhold, forhold med sygdom; det er så langt fra et normalt liv, som det overhovedet kan være.
Det mener jeg ikke vi kan være bekendt.
Jeg har selv en søn, Mikael, og i går fyldte han 1 år.
Jeg ved, at udenrigsministeren også har børn.
Jeg ved, at mange af de ærede medlemmer her i Folketingssalen, også dem, der stemmer imod, har børn, og selv om de er modstandere af at hente dem hjem, har jeg bare behov for at sige klart og tydeligt her i salen: Kan vi virkelig med god samvittighed lade de børn i stikken?
Små børn i en fangelejr i Syrien.
De her børn har allerede gennemgået langt flere traumer, end nogen af vi voksne nogen sinde kommer til at gennemgå i vores liv.
Jeg begriber det ikke.
Når man siger A, må man også sige B.
Danmark har i det hele taget også et medansvar for destabiliseringen af Mellemøsten.
Vi har deltaget i flere krige i en årrække uden nærmest at fortrække en mine og herhjemme gravet sandheden dybt ned ved lukning af f.eks. Irak- og Afghanistankommissionen.
Så nu mener Frie Grønne, at det er på tide, at vi også tager vores andel af ansvaret i Mellemøsten og som minimum tager vores medborgere, vores egne borgere, hjem.
Vi kan ikke på den ene side være med i krige, være med til at destabilisere en hel region, og på den anden side fralægge os ansvaret, når det brænder på.
Vores geopolitiske handlinger rammer os som en boomerang.
At føre krig har konsekvenser.
Frie Grønne ønsker at føre en sikker geopolitik, som sikrer den danske stat dens sikkerhed.
De kurdiske myndigheder, som har ansvaret for al-Roj- og al-Hol-lejrene, advarer via den udenrigsansvarlige i det semiautonome kurdiske styre om, at hvis situationen i lejrene forbliver, som den er, vil vi se en ny generation af terrorister mere farlig, end IS er nu; en generation, der er vokset op med terroristers ideologi og mentalitet om hævn, siger Abdulkarim Omar, som retter en skarp kritik mod Europa for ikke at hente sine statsborgere hjem.
Kære kollegaer, hvis udenrigsministeren vil lytte, så har jeg en appel både til udenrigsministeren, regeringen og børnenes statsminister: Lad os nu få vores børn hjem.
Tak for ordet.
Torsten Gejl (ALT), 2021-03-02:
Her nævnes to mænd – de fleste andre fædre var døde – og der er endda en lille portion mødre.
Hvis vi tager dem hjem og sørger for at få retsforfulgt dem, som vi kan bevise har begået terror, kommer vi meget længere end ordførerens parti, der jo udfører en kontraproduktiv virksomhed, når det er sådan, at man ikke vil forhindre, at de 19 børn bliver radikaliseret og kommer hjem som terrorister.
Søren Espersen (DF), 2021-03-02:
Jamen det var da dejligt, at der endelig var en fra partierne, der står bag det her, som sagde sandheden.
Det er nemlig det, det drejer sig om.
Børnene skal hjem, og hele deres familie, der også er der, altså deres mødre, og hvad det ellers er, skal også hjem.
Det er så godt at få det slået fast, og derfor vil jeg takke Alternativets ordfører for at være den eneste, som sagde sandheden.
Torsten Gejl (ALT), 2021-03-02:
Hvis det ikke kan lade sig gøre på anden måde: Ja, og de skal retsforfølges, hvis det er sådan, at de har udøvet nogen som helst type terrorvirksomhed.
Søren Espersen (DF), 2021-03-02:
Jeg vil bare spørge ganske kort: Børnene skal hjem, kan jeg forstå.
Skal mødrene også hjem?
Torsten Gejl (ALT), 2021-03-02:
Klokken er ved at passere midnat her i salen.
Den her debat, som vi har haft, har egentlig aktualiseret sagen.
I en artikel på DR's hjemmeside i aften rejser en FN-chef en kras kritik af Danmark.
»I lader danske statsborgere sidde under torturlignende forhold«, siger FN's særlige rapportør om håndteringen af danske statsborgere i lejre i det nordøstlige Syrien: »Her har vi en stat som Danmark, der foregiver, at man støtter op om Børnekonventionen, som foregiver at have et menneskeretligt udgangspunkt til den måde, man behandler sine borgere, der advokerer for at adskille børn, der allerede er blevet traumatiseret udover alle forestillinger, fra deres mødre.«
Jeg synes, det er tydelig snak, og det er befriende i den her debat, der som altid, når det handler om flygtninge og indvandrere, og ofte særlig når det handler om muslimer, er mere præget af følelser end af fornuft.
I det nordøstlige Syrien er der mindst 2 mænd, 7 kvinder og 19 børn ifølge den artikel, der som sagt udkom her til aften.
Ja, det mener Alternativet.
De 19 børn udgør efter PET's mening ikke nogen terrortrussel.
Måske deres forældre gør.
Jamen så må man jo forsøge at få dem retsforfulgt i Danmark, ligesom man f.eks. gør i Norge.
At få børnene hjem er det mest menneskelige, det mest humanitære, det mest kærlige.
Det er også det juridisk korrekte, det respekterer konventionerne, og det er sandsynligvis også det sikreste.
Vi risikerer nemlig, at de 19 børn bliver radikaliseret og kommer hjem som de fremmedkrigere, som regeringen hele tiden taler om, mens vi andre taler om børn.
Børn er i begyndelsen af deres liv.
Vi skal passe på dem, hvis vi kan, især når de er syge og skadede.
Det er en grund i sig selv til at tage dem hjem; en anden er, at dem, der stemmer nej til det her forslag, risikerer at skabe en større terrortrussel end os, der har fremsat det.
Tak, formand.
Mette Thiesen (NB), 2021-03-02:
Det er det ikke, hvis deres forældre følger med.
Nu ved jeg godt, at Det Radikale Venstre ligesom Enhedslisten – som jeg også sagde til Enhedslistens ordfører – har stået i spidsen for at føre den her meget, meget forfejlede udlændingepolitik og sikkert også vil stille sig i spidsen for det synspunkt, at det er en rigtig god idé, at farlige IS-terrorister kommer til Danmark.
Vi er bare mere optaget af danskernes sikkerhed og tryghed, end vi er af, om IS-terrorister sidder nede i en lejr.
Kristian Hegaard (RV), 2021-03-02:
Det er jo glædeligt, at vi her nu, hvor vi nærmer os midnat, kan finde en fælles enighed mellem Nye Borgerlige og Radikale, nemlig om, at PET er rigtig dygtige til at vurdere spørgsmålet om sikkerhed.
Derfor vil jeg høre om noget andet.
PET skriver jo i deres analyse fra marts sidste år, »at risikoen for indoktrinering og påvirkning som udgangspunkt forøges, jo længere tid børnene opholder sig i et radikaliseret miljø, herunder i lejrene i det nordøstlige Syrien«.
Når PET vurderer det, er det så ikke fornuftigt at få dem væk fra de lejre?
Mette Thiesen (NB), 2021-03-02:
Det, ordføreren vil, er at have fuldstændig vanvittige IS-terrorister til Danmark, der kan vandre rundt blandt os danskere og begå terror.
Det er ødelæggende for Danmark.
Det, som ordføreren foreslår, er ødelæggende for Danmark.
Så nej, selvfølgelig bakker vi ikke op om Enhedslistens forslag.
Det er bare sund fornuft.
Rosa Lund (EL), 2021-03-02:
Tak for det.
Det er jo ikke derfor, vi fremsætter det her forslag.
Vi fremsætter det her forslag, fordi børnene ikke har truffet det valg.
Det har deres forældre, men børnene har ikke truffet det valg, og derfor skal de ikke straffes.
Det er den ene grund.
Den anden grund er, at kurderne jo heller ikke skal straffes for, at der er nogle danske statsborgere, som har truffet det afsindig latterlige valg at kæmpe side om side med Islamisk Stat, som kurderne har nedkæmpet, men nu hænger de så også på regningen.
Det kan jeg simpelt hen ikke forstå hvorfor Konservative synes er rimeligt.
Kristian Hegaard (RV), 2021-03-02:
De har ikke noget godt at gøre i de her lejre.
Det er ikke godt for deres opvækst at vokse op sammen med en lang række potentielle terrorister, og det er jo derfor, de skal hjem, inden de måske bliver befriet, eller inden lejrene måske ophører med at eksistere, så børnene igen kan blive rekrutteret af Islamisk Stat.
Der er det bedst for Danmarks sikkerhed og i særdeleshed for børnene at tage dem hjem hurtigst muligt.
Søren Espersen (DF), 2021-03-02:
Men nu siger hr. Kristian Hegaard det igen: at det er vigtigt, at de her børn kommer hjem.
Hvorfor siger ordføreren ikke: Det er vigtigt, at hele familien kommer hjem, så vi kan få bekræftet, at det er det, alle forslagsstillerne egentlig ønsker?
Jeg får ikke svar på det spørgsmål.
Det er muligt, at det ikke er sundt at vokse op i en lejr, men er det sundt for et barn at blive opdraget af en mor, der er terrorist?
Kristian Hegaard (RV), 2021-03-02:
Det er bestemt ikke særlig godt for et barn at vokse op i en livsfarlig lejr omgivet af terrorister, og det er jo netop derfor, at Radikale Venstre og andre mener, at man skal tage de her børn hjem hurtigst muligt.
Det vil i den grad være i Danmarks sikkerhedsmæssige interesse, for børn skal ikke vokse op i en lejr med terrorister.
Søren Espersen (DF), 2021-03-02:
Nu har vi også fået Radikale Venstres bekræftelse på, at det er hele familien, der skal hjem.
Det er ikke bare barnet alene, men man siger hele tiden: Børnene skal hjem, børnene skal hjem.
Det har vi fået en bekræftelse på.
Det, jeg vil spørge ordføreren om, er, hvorvidt han mener, at det er sundt for et barn at vokse op med en mor, der er terrorist.
Kristian Hegaard (RV), 2021-03-02:
Tak for ordet, formand.
Børn skal vokse op med leg, ikke i en lejr.
Jeg får ondt i maven, når jeg hører om et dansk barn, kun 4 år gammel, som lider i en livsfarlig lejr.
Lægerne siger ifølge artikler i DR og Berlingske, at det barn skal hjem hurtigst muligt; ellers får det alvorlige og varige men.
Det er en dansk pige, der får alvorlige og varige men, men hvor et flertal af politikerne på Christiansborg ingenting gør.
Radikale Venstre har ikke ro i maven, før det barn kommer hjem til Danmark.
For hvad mere skal der til for at tage danske børn hjem?
Hvad venter vi på?
Det er et svigt at lade børnene vokse op i livsfarlige lejre.
Ikke kun sundhedsmæssige årsager taler for det, også sikkerhedsmæssige.
Derfor citerer jeg nu PET's nyeste trusselsvurdering fra foråret sidste år.
Den lyder: »Det er efter CTA’s« – Center for Terroranalyses – »vurdering usandsynligt, at der udgår en aktuel terrortrussel fra børn af personer udrejst fra Danmark til konfliktzonen.
« Børn udgør altså en usandsynlig lille risiko, men jo længere tid de danske børn opholder sig i et radikaliseret miljø, jo større er risikoen for, at de kommer til at udgøre en trussel.
Med andre ord: Hvad i alverden venter vi på?
Det var det sundhedsmæssige og sikkerhedsmæssige, og så er der det juridiske, og her slår børnekonventionen fast: Ethvert barn har en naturlig ret til livet.
Danmark skal i videst muligt omfang sikre barnets overlevelse og udvikling.
Videre står der i artikel 2: Deltagerstaterne skal træffe alle passende forholdsregler for at sikre, at barnet beskyttes mod alle former for forskelsbehandling eller straf på grund af barnets forældre.
Straf på grund af barnets forældre!
Men har flere ikke allerede givet udtryk for, at det er på grund af børnenes forældre, at vi ikke kan tage dem hjem?
Og hvordan hænger det så sammen med, at man ifølge børnekonventionen ikke kan straffe på grund af børns forældre?
Jeg kunne også fortsætte med artikel 9: Deltagerstaterne skal sikre, at barnet ikke adskilles fra sine forældre mod deres vilje, undtagen når kompetente myndigheder, hvis afgørelse er undergivet retlig prøvelse i overensstemmelse med gældende lov og praksis, bestemmer, at en sådan adskillelse er nødvendig af hensyn til barnets tarv.
Sundhedsmæssige, sikkerhedsmæssige og juridiske forhold taler altså for at tage børnene hjem – for ikke at glemme det humanitære.
Der siger UNICEF også klart: Tag danske børn hjem.
Det gjorde de for få dage siden – dagen efter at fire børn omkom i en brand i den overfyldte fangelejr al-Hol i det nordøstlige Syrien.
Danske børn er et dansk ansvar, uanset om man bor i Holstebro eller i al-Hol.
Danmark må ikke vende børnene ryggen.
Børn skal lege, ikke vokse op i en lejr.
PET taler for.
UNICEF taler for.
Sundhedsmæssige, sikkerhedsmæssige, juridiske og humanitære forhold taler for.
Det gør Radikale Venstre og de øvrige forslagsstillere til det her beslutningsforslag også.
De danske børn skal hjem til Danmark.
Vi får ikke ro i maven, før vi starter med at tage den 4-årige danske pige hjem.
Karina Lorentzen Dehnhardt (SF), 2021-03-02:
I SF, kan jeg kun gentage, gør vi det, der er bedst for børnene.
Og hvis vurderingen er – som i den lille piges tilfælde – at vi er nødt til at tage moderen med for at lykkes med behandlingen, så er det jo det, vi må gøre.
Det kan jeg slet ikke se hvordan vi kan komme udenom.
Vi synes ikke, at vi aktivt skal hjælpe alle forældre hjem, men vi skal gøre det, der er bedst for børnene.
Naser Khader (KF), 2021-03-02:
Jeg er fan af kurderne, jeg synes, de har kæmpet en brav kamp.
Vi valgte at bekæmpe Islamisk Stat fra luften, for vi ville ikke have nogen på landjorden, men det klarede kurderne, så al respekt for kurderne.
De står også med en kæmpe udfordring, men det løser vi ikke ved bare at hente alle børnene til Danmark, for forældrene følger med.
Vi er med på at hjælpe kurderne med både finansiering i forhold til lejrene, i forhold til dem, der er i lejrene, men vi er ikke med på at hente børnene generelt, for så følger forældrene med.
Vi har ingen garanti for, at forældrene ikke følger med, for man vil henvise til alle mulige konventioner bagefter og børnenes ret til at være sammen med deres forældre, og så har vi forældrene her, som vi ikke vil have.
Rosa Lund (EL), 2021-03-02:
Men kurderne har jo selv bedt om, at vi henter vores egne statsborgere.
Så at hjælpe kurderne gør vi ved at sige, at vi nok skal tage vores statsborgere hjem, sørge for, at de voksne kommer for en domstol, bliver retsforfulgt, og at børnene kan få et trygt og godt børneliv.
Nu var Det Konservative Folkeparti jo selv en del af en regering, som stod for den linje.
Hr. Søren Pape Poulsen var justitsminister i en regering, som stod for den linje, for den praksis, som nu er blevet ændret.
Så jeg opfatter det her på den måde, at Det Konservative Folkeparti har skiftet mening, siden det var dem, der sad i regeringskontorerne.
Når vi gerne vil have de her IS-terrorister til Danmark, er det, fordi vi gerne vil have dem straffet, fru Mette Thiesen; så er det, fordi vi gerne vil være sikre på, at de rent faktisk kommer for en domstol, at deres kriminelle handlinger rent faktisk bliver efterforsket.
Det er altså ikke noget, vi siger i Enhedslisten.
Det er noget, PET siger.
Mette Thiesen (NB), 2021-03-02:
Jeg kan med ro i sindet bekræfte ordføreren for Enhedslisten i, at det at beskytte danskerne er noget, som vi i Nye Borgerlige værner om og kæmper for hver eneste dag, og det er bestemt ikke den samme idé om at beskytte danskerne, som Enhedslisten har.
Jeg har meget ro i maven over, at vi på det område står meget forskellige steder.
Jeg sagde meget klart og tydeligt i min ordførertale, hvordan tingene forholder sig.
Jeg ved godt, at Enhedslisten rigtig gerne vil have de her IS-terrorister til Danmark.
Men det er en fuldstændig forfejlet tilgang.
De skal simpelt hen blive langt, langt væk.
Og som jeg sagde i min ordførertale: Hvis der skulle opstå den situation, at nogle af de her børn skulle ende i Danmark, har vi nogle meget klare forslag til, hvad der skal ske.
Forældrene skal selvfølgelig opgive dem til adoption; de skal placeres i en god dansk familie; og det skal selvfølgelig også vurderes, om de udgør en sikkerhedsrisiko.
Men som det ligger nu, hvor man tager hensyn til konventioner og forskellige ting, er det sådan, at hvis ordførerens forslag går igennem, vil det betyde, at de her IS-terrorister kommer til Danmark.
Det vil være fuldstændig ødelæggende.
Rosa Lund (EL), 2021-03-02:
Det her forslag handler ikke om konventioner.
Det her forslag handler netop om danskerne.
Det her forslag handler om danske statsborgere.
Det handler ikke om alle mulige andre statsborgere eller om konventioner, som jeg ved at I i Nye Borgerlige har et andet forhold til, end vi har i Enhedslisten.
Det er ikke det, det her forslag handler om.
Det her forslag handler om, at vi som land selvfølgelig skal beskytte danskerne, som ordføreren selv siger, altså danske statsborgere, og de her børn, som vi har fremsat forslag om, er jo netop danske statsborgere.
Derfor er det jo lidt modsigende, når ordføreren står og siger, at vi skal beskytte danskerne, men man vil så bare ikke beskytte de her danskere, eller hvordan skal vi forstå det?
Søren Espersen (DF), 2021-03-02:
Jeg synes, det er rart at få det bekræftet her.
Jeg synes også, det er interessant at spørge: Hvad så, når den mor kommer med hjem til Danmark, er hun så ikke stadig væk krigsforbryder?
Og er det den rigtige mor til at opdrage sine børn?
Er det, der foregår i øjeblikket, i virkeligheden ikke børnemishandling – med den måde, børnene er blevet hjernevasket på?
Der er mange dilemmaer i det her, men jeg har nu fået konstateret, at SF og de andre partier vil have hele familien med hjem.
Jeg synes, det var nyttig viden.
Naser Khader (KF), 2021-03-02:
Årh, jeg mener, der er støtte.
Det er jo ikke noget, de selv finansierer – der er støtte fra de vestlige lande.
Men vi er med på at støtte dem endnu mere, end vi gør i øjeblikket.
Søren Søndergaard (EL), 2021-03-02:
Men det er jo godt at få slået fast, at man ikke bare kan sige, at fordi folk er i al-Hol-lejren, har de én holdning, men at der rent faktisk er hardcore islamister, og at der er folk, der ikke ønsker at leve efter de regler længere, som så bliver udsat for overfald, tortur, mord, afbrændinger i deres telte.
Men det, jeg bare lige vil høre hr. Naser Khader om til sidst, er, hvad vi så gør, før vi begynder at støtte kurderne.
For nu har jeg hørt i, jeg ved ikke hvor mange år, at man skal støtte kurderne, men der er jo ikke nogen støtte til selvstyremyndighederne og f.eks. driften af de lejre.
Naser Khader (KF), 2021-03-02:
For det første skal de ikke bare løslades.
Vi har talt meget for at oprette en international krigsforbryderdomstol lokalt, så man kan retsforfølge dem dernede, og det er også nemmere at retsforfølge dem dernede.
Jeg foreslog selv, at det kunne være på Cypern, for det er jo i nærheden, og det er også et EU-land.
Det er ikke, fordi jeg siger, at de bare skal løslades.
De skal retsforfølges – også af hensyn til de mange ofre, yazidikvinder og andre, som de har behandlet på den måde.
Så selvfølgelig skal de retsforfølges.
I forhold til det om, at dem, der ikke er enig i islamisk stats ideologi, bliver forfulgt i lejren, jamen så skal vi hjælpe kurderne med at få større sikkerhed omkring lejren.
Og så er der også at sige til det, at spørgeren implicit siger, at alle dem, der har dansk tilknytning, ikke er tilhængere af ideologien – og det tror jeg ikke på.
Søren Søndergaard (EL), 2021-03-02:
Jeg er enig med hr. Naser Khader i, at der er meget, meget stærke islamistiske, terroristiske træk hos nogle af dem, der holdes i al-Hol-lejren.
Det er jo derfor, at selvstyremyndighederne ikke bare kan slippe dem ud.
Altså, selv om man ikke har konkrete beviser og har lavet retsforfølgelse, kan man ikke bare lukke dem ud, for man ikke ved, hvem det er.
Men jeg vil bare bede hr. Naser Khader om at bekræfte, at mange af de brande, som vi hørte om tidligere, er rettet mod mennesker i al-Hol-lejren, som nægter at følge Islamisk Stats bud, og at kvinder bliver slået ihjel, at børn bliver overfaldet, hvis ikke de lever op til Islamisk Stats interne regime i lejren.
Det vil sige, at der altså er folk, som har en anden holdning end IS, som bliver overfaldet.
Kan hr. Naser Khader ikke bekræfte det?
Naser Khader (KF), 2021-03-02:
Vi har ikke skiftet mening.
Jeg var også ordfører dengang, og jeg har ikke ændret holdning.
Jeg udtalte mig på partiets vegne.
Vi to har været i debat mange gange, i Deadline og andre steder, hvor jeg også har haft det standpunkt, så vi har ikke ændret holdning.
Jeppe Kofod (S), 2021-03-02:
Tak til spørgeren.
Lad mig understrege igen, at regeringen lægger vægt på at overholde alle konventionsforpligtigelser, og det er ikke regeringens vurdering, at Danmark har en generel retlig forpligtigelse til at evakuere borgere, der har opholdt sig hos Islamisk Stat, heller ikke børn.
Vi tager altid henvendelser fra FN alvorligt og vil selvfølgelig besvare de henvendelser, der måtte komme, og som kommer, men regeringens linje i forhold til fremmedkrigere ligger fuldstændig fast.
Kristian Hegaard (RV), 2021-03-02:
De seneste uger har vi kunnet læse i medier, at en dansk pige på 4 år af danske eksperter har fået konstateret ptsd.
De seneste dage har vi kunnet læse om ringe madforsyninger i lejrene og om en brand i al-Hol, hvor børn er døde eller kommet slemt til skade.
Med andre ord er de her lejre slet ikke et sted for børn.
Derfor har jeg taget FN's børnekonvention med her i salen i dag.
Der står bl.a., at ethvert barn har en naturlig ret til livet, og at Danmark i videst muligt omfang skal sikre barnets overlevelse og udvikling.
Videre står der eksempelvis i artikel 3, at deltagerstaterne skal sikre alle passende forholdsregler for at sikre, at barnet beskyttes imod alle former for forskelsbehandling eller straf på grund af barnets forældre.
Derfor vil jeg spørge ministeren: Er ministeren villig til at handle i strid med børnekonventionen ved at lade danske børn opvokse i livsfarlige lejre i Syrien i stedet for at træffe en politisk beslutning om at hjemtage de her børn?